Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkto nuostatomis, vykdo Įstatymo ir su jo įgyvendinimu susijusių teisės aktų pažeidimų prevenciją.
Vadovaujantis Tarnybai Įstatyme nustatyta pažeidimų prevencijos funkcija, šiuo metu atliekama Gynybos resursų agentūros prie Krašto apsaugos ministerijos pirkimo Nr. 8607253 „Generatoriai“ (toliau – Pirkimas) dokumentų atitikties Įstatymui ir jį įgyvendinantiems teisės aktams peržiūra (peržiūra prevenciniais tikslais atliekama tam tikra apimtimi). 
Prevencine tvarka peržiūrėjusi Pirkimo dokumentus ir susipažinusi su Perkančiosios organizacijos atsakymais į Tarnybos pateiktus klausimus, taip pat įvertinusi viešai Centrinėje viešųjų pirkimų informacinėje sistemoje (toliau – CVP IS) skelbiamą informaciją, atsižvelgdama į galiojantį teisinį reglamentavimą, Tarnyba teikia rekomendacijas dėl Pirkimo dokumentų nuostatų (toliau – Rekomendacija).

1. Pirkimo sąlygų 1 priedo „Techninė specifikacija“ (toliau – Techninė specifikacija) 1 pirkimo dalies sąlygų 6.3 papunktyje yra nurodyta, kad atsiradusius defektus garantiniu laikotarpiu tiekėjas turi pašalinti per 5 darbo dienas nuo pranešimo apie defektą pateikimo datos, o jeigu generatoriaus gedimas nėra gamyklinis defektas – per 15 dienų. 2 pirkimo dalies sąlygose yra nustatyta, kad atsiradusius defektus (ir tuo atveju, jeigu tai nėra gamyklinis defektas) tiekėjas turi pašalinti per 15 dienų.
Pirkimo sąlygų 3 priedo „Viešojo pirkimo-pardavimo sutarties projektas“ (toliau – Sutartis) specialiosios dalies 7.2 papunktyje yra nurodyta, kad kokybės garantijos termino metu prekių trūkumus pašalinti arba nurodytais atvejais ir sąlygomis prekę pakeisti nauja tiekėjas privalo per 15 kalendorinių dienų.
Atsižvelgiant į tai, kad Įstatymo 35 straipsnio 4 dalyje nustatyta, kad pirkimo dokumentai turi būti tikslūs, aiškūs ir be dviprasmybių, rekomenduojama suvienodinti Techninės specifikacijos pirmos pirkimo dalies ir Sutarties sąlygas nustatant vienodus garantiniu laikotarpiu atsiradusių defektų šalinimo (tam tikrais atvejais – prekės keitimo) terminus.
2. Vadovaujantis Įstatymo 87 straipsnio 1 dalimi pirkimo sutartys sudaromos taikant Tarnybos patvirtintas tipines pirkimo sutarčių sąlygas, išskyrus atvejus, kai šios sąlygos: 1) nėra taikytinos perkamam objektui arba 2) nėra pritaikomos dėl perkamo objekto ypatumų ir perkančioji organizacija pagrindžia savo sprendimą netaikyti tipinių pirkimo sutarčių sąlygų. Pagrindimas nurodomas šio įstatymo 96 straipsnio 2 dalies 1 punkte nurodytoje ataskaitoje. 
Pirkimo sąlygų 3 priede pateiktas „Prekių viešojo pirkimo-pardavimo sutarties projektas“ parengtas netaikant Tarnybos direktoriaus 2024 m. vasario 8 d. įsakymu Nr. 1S-19 patvirtintų Prekių viešojo pirkimo–pardavimo sutarties tipinių sąlygų (toliau – Sutarties tipinės sąlygos). 
Atsižvelgiant į tai, Tarnyba rekomenduoja ateityje vykdomuose pirkimuose naudoti Sutarties tipines sąlygas.

Atsižvelgdama į tai, kas nurodyta, Tarnyba rekomenduoja peržiūrėti ir patikslinti Pirkimo dokumentus pagal šioje Rekomendacijoje pateiktas pastabas. Primename, kad Perkančioji organizacija, patikslinusi Pirkimo dokumentus, turi visus pakeitimus paskelbti viešai Centrinėje viešųjų pirkimų informacinėje sistemoje (CVP IS) ir prireikus pratęsti pasiūlymų pateikimo terminą protingam laikotarpiui, per kurį potencialūs tiekėjai galėtų susipažinti su Pirkimo dokumentais. 

